
APSTIPRINĀTI
ar Ādažu novada pašvaldības domes 27.08.2026. sēdes lēmumu 
(protokols Nr. ) 


NOTEIKUMI
Ādažos, Ādažu novadā

2026. gada 27. augustā								Nr. 
Par valsts budžeta mērķdotācijas un pašvaldības finansējuma sadales kārtību Ādažu novada pašvaldības izglītības iestādēs
Izdoti saskaņā ar Pašvaldību likuma 10. panta pirmās daļas 21. punktu, Izglītības likuma 17. panta pirmo daļu, Ministru kabineta 2026. gada 14. aprīļa noteikumiem Nr. 204 "Kritēriji un kārtība, kādā valsts piedalās pedagogu darba samaksas finansēšanā vispārējās pamatizglītības un vispārējās vidējās izglītības pakāpē" un Ministru kabineta 2026. gada 14. aprīļa noteikumiem Nr. 205 "Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs"
I. Vispārīgie jautājumi
1. Noteikumi nosaka: 
1.1. kārtību, kādā Ādažu novada pašvaldība sadala valsts budžeta mērķdotāciju pedagogu darba samaksai un valsts sociālās apdrošināšanas obligātajām iemaksām; 
1.2. kārtību, kādā sadala valsts budžeta mērķdotāciju bērnu no piecu gadu vecuma izglītošanā nodarbināto pirmsskolas pedagogu darba samaksai; 
1.3. pašvaldības budžeta finansējuma piešķiršanas principus pedagogu darba samaksas nodrošināšanai;
1.4. tarifikāciju sagatavošanas, saskaņošanas un apstiprināšanas kārtību.
2. Mērķdotācijas sadales procesu koordinē Ādažu novada pašvaldības Centrālās pārvaldes Izglītības un jaunatnes nodaļa (turpmāk – Izglītības un jaunatnes nodaļa).
3. Mērķdotācijas sadalē un pārvaldībā nodrošina atklātības, vienlīdzības, tiesiskuma un objektivitātes principus.
4. Mērķdotācijas sadali veic ar pašvaldības domes priekšsēdētāja rīkojumu izveidota Mērķdotācijas sadales komisija (turpmāk – Komisija), kas sadarbībā ar iestādēm sagatavo mērķdotācijas sadales priekšlikumu un attiecīga rīkojuma projektu, ko iesniedz domes priekšsēdētājam parakstīšanai.
II. Komisijas sastāvs un darba organizācija
5. Komisija sastāv vismaz no 4 locekļiem.
6. Komisijas sēdes sasauc Komisijas priekšsēdētājs, nosakot sēdes laiku, vietu un darba kārtību.
7. Komisijas priekšsēdētājam ir tiesības sasaukt Komisijas sēdi situācijās, ja būtiski mainās valsts piešķirtā mērķdotācija, kā arī, ja nepieciešams lemt par mērķdotācijas pārdali.
8. Komisijas sēdes ir atklātas. Nepieciešamības gadījumā uz sēdi var uzaicināt iestāžu vadītājus.
9. Komisija ir lemttiesīga, ja sēdē piedalās vismaz 3 Komisijas locekļi. Komisija lēmumus pieņem, atklāti balsojot. Ja balsis dalās līdzīgi, tad izšķirošā ir Komisijas priekšsēdētāja balss.
10. Sēžu protokolēšanu un lēmumu noformēšanu nodrošina Izglītības un jaunatnes nodaļas vadītājs. Komisijas protokoli un tiem pievienotie dokumenti glabājas Izglītības un jaunatnes nodaļā.
11. Komisijas priekšsēdētāja prombūtnes laikā Komisijas darbu un sēdes vada Komisijas priekšsēdētāja norīkots Komisijas loceklis.
12. Komisijas lēmumus un faktisko rīcību var apstrīdēt pašvaldības domē.
III. Mērķdotācijas aprēķināšanas un sadales kārtība
13. Izglītības un jaunatnes nodaļa līdz kārtējā gada 5. septembrim nodrošina Valsts izglītības informācijas sistēmā (turpmāk – VIIS) ievadīto datu pārbaudi par izglītojamo skaitu, klašu komplektiem un izglītības iestāžu īstenotajām programmām.
14. Izglītības un jaunatnes nodaļa sadarbībā ar Centrālās pārvaldes Finanšu nodaļu sagatavo valsts piešķirtās mērķdotācijas sadalījuma projektu izskatīšanai Komisijā
15. Izglītības un jaunatnes nodaļa sadala ministrijas aprēķināto mērķdotāciju pašvaldības izglītības iestādēm bērnu no piecu gadu vecuma izglītošanā nodarbināto pirmsskolas izglītības skolotāju un skolotāju logopēdu darba samaksai, tai skaitā pedagogu profesionālās darbības kvalitātes piemaksām, ņemot vērā izglītojamo skaitu pašvaldības izglītības iestādē un pašvaldības izglītības iestādē īstenojamās izglītības programmas.
16. Izglītības iestāde sadala mērķdotāciju skolotāju darba samaksai, ievērojot normatīvajā aktā par pedagogu darba samaksu noteikto pedagoga zemāko mēneša darba algas likmi, un finansējumu darba samaksai skolotājiem, kuri īsteno vispārējās pamatizglītības un vispārējās vidējās izglītības programmas (tai skaitā skolotājiem, kuri īsteno speciālās izglītības programmas speciālās izglītības klasēs vai iekļaujoši,) sadala atbilstoši MK 14.04.2026. noteikumos Nr. 205 “Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” noteiktajam apmēram. Izglītības iestāde piešķirtās mērķdotācijas ietvaros ir tiesīga veikt finansējuma pārdali starp mērķdotācijām, kas paredzētas skolotāju, atbalsta personāla, izglītības iestādes vadītāja un viņa vietnieku darba samaksai.
17. Iestāde no mērķdotācijas veido līdz  1,5 procenta rezervi, ko izlieto neparedzētiem gadījumiem (normatīvajos aktos noteikto pabalstu un kompensāciju izmaksai, slimojošo pedagogu aizvietošanai, u.c. gadījumos).
18. Iestāžu vadītāju, viņu vietnieku un pirmsskolas pedagogu zemāko mēneša darba algas likmi nosaka atbilstoši attiecīgajos Ministru kabineta noteikumos noteiktajai darba algas likmei, ja ar domes lēmumu nav noteikts citādi. Pašvaldība apstiprinātā valsts budžeta finansējuma ietvaros vai no Pašvaldības budžeta līdzekļiem var noteikt  līdz 60 procentus augstāku izglītības iestādes vadītāja mēneša darba algas likmi, ņemot vērā izglītības iestāžu vadītāju darba intensitāti un personīgo ieguldījumu izglītības iestādes attīstībā.
19. Vispārējās izglītības iestādei mērķdotācijai papildu piešķirtos procentus iestādes vadītājam ir tiesības novirzīt piemaksu nodrošināšanai pedagogiem ārējos normatīvajos aktos noteiktā kārtībā, par augstiem sasniegumiem un kvalitatīvu izglītības rādītāju sasniegšanu saskaņā ar iestādes darba samaksas noteikumiem.
20. Nosakot pedagogu darba slodzi, iestādes vadītājs ievēro proporciju starp kontaktstundām un citu pienākumu veikšanu, nepārsniedzot 40 stundas nedēļā un saskaņā ar iestādes noteikto kārtību.
IV. Pašvaldības līdzfinansējums
21. Gadījumos, kad valsts piešķirtā mērķdotācija pilnībā nenodrošina pilnvērtīgu izglītības procesa organizāciju, pašvaldība no sava budžeta līdzekļiem iespēju robežās var piešķirt papildu finansējumu šādiem mērķiem: 
21.1. atbalsta personāla (psihologu, logopēdu, speciālo pedagogu, pedagoga palīgu) amata vietu nodrošināšanai; 
21.2. pagarinātās dienas grupu darbības nodrošināšanai; 
21.3. citiem ar kvalitatīva izglītības procesa nodrošināšanu saistītiem mērķiem.
22. Lēmumu par šo noteikumu 21. punktā minētā papildu pašvaldības finansējuma piešķiršanu un grozījumiem pašvaldības budžetā pieņem pašvaldības dome.
V. Mērķdotācijas izlietojuma nosacījumi
23. Izglītības iestādes vadītājs (direktors) ir personīgi atbildīgs par iestādei piešķirtā finansējuma mērķtiecīgu, efektīvu un tiesisku izmantošanu atbilstoši normatīvo aktu prasībām.
24. Izglītības iestādes vadītājs vispirms nodrošina mācību un licencētajā (akreditētajā) programmā paredzēto mācību stundu un obligāto nodarbību pilnvērtīgu finansēšanu. Lai primāri nodrošinātu mācību procesu, vispārizglītojošajās skolās interešu izglītības nodarbības īsteno ārpus mācību procesa laika, pirmsskolas izglītības iestādēs - ārpus rotaļnodarbību laika. 
25. Izglītības iestādei ir tiesības normatīvajos aktos noteiktajā kārtībā piešķirt pedagogiem piemaksas un naudas balvas, izmantojot racionālas saimniekošanas rezultātā ietaupītos darba samaksas fonda līdzekļus.
26. Izglītības iestādes tarifikācijā sākotnēji neatspoguļotais rezerves finansējums (neparedzētiem gadījumiem) nedrīkst pārsniegt divus procentus no izglītības iestādēm kopējā piešķirtā mēneša mērķdotācijas apjoma. Par šī finansējuma pārdali lemj Izglītības un jaunatnes nodaļa sadarbībā ar pašvaldības finanšu  nodaļu.
27. Vispārējās izglītības iestāžu vadītāju, viņu vietnieku un atbalsta personāla (izglītības iestādes bibliotekārs, skolotājs logopēds, izglītības psihologs, pedagogs karjeras konsultants, speciālais pedagogs, pedagoga palīgs, sociālais pedagogs) amata vienību skaitu nosaka, ņemot vērā piešķirto valsts finansējumu.
28. Pagarinātās dienas grupas skolotāju, amata vienību skaitu nosaka, pamatojoties uz izglītojamo skaitu un pieejamo pašvaldības finansējumu.
29. Amata vienību skaits: 
1.tabula          Vispārējās pamata un vidējās izglītības iestāžu administrācijas un atbalsta personāla amata vienības 
	Amata vienība nosaukums
	Izglītojamo skaits/amata vienību skaits

	
	751-899
	900–1099
	1100–1299
	1300-1499
	    ≥1500

	Izglītības iestādes vadītājs
	1
	1
	1
	1
	1

	Izglītības iestādes vadītāja vietnieks
	5,0
	6,0
	6,5
	7,0
	     ≥8,0

	Izglītības iestādes bibliotekārs
	40 h;600/1 

	Skolotājs logopēds
	30 h;1.-6.kl. 450/1

	Izglītības iestādes psihologs
	30 h; 1.-12.kl.600/1

	Speciālais pedagogs
	30 h; 1.-9.kl. 900/1

	Pedagoga palīgs
	30h ;1.-3.kl.   60/1

	Sociālais pedagogs
	30 h;1.-12.kl.600/1

	Pedagogs karjeras konsultants
	40 h; 7.-12.kl. 600/1

	Pagarinātās dienas grupas skolotājs-pašvaldības finansējums
	40h;Viena amata vienība no 1.-3. klasei 




2.tabula               Atbalsta personāls izglītojamiem, kas apgūst speciālās izglītības 
               programmu iekļauti vispārizglītojošā klasē/speciālās izglītības klasē
	Speciālās izglītības programma
	Amata vienības nosaukums
	Izglītojamo skaits uz slodzi, kas iekļauti vispārizglītojošajā klasē
	Izglītojamo skaits uz slodzi ,kas apgūst programmu speciālās izglītības klasē

	Speciālās pamatizglītības programma izglītojamajiem ar mācīšanās traucējumiem (kods 21015611)
	psihologs
	75
	75

	
	logopēds
	35
	35

	
	speciālais pedagogs
	75
	75

	
	pedagoga palīgs
	16
	1 ( uz klasi)


	Speciālās pamatizglītības programma izglītojamajiem ar garīgās attīstības traucējumiem (kods 21015811)
	psihologs
	-
	-

	
	logopēds
	35
	35

	
	speciālais pedagogs
	50
	50

	
	pedagoga palīgs
	6
	1 (uz klasi)


30. Pedagoga darba slodze, kas atbilst vienai mēneša darba algas likmei, ietver iestādes mācību plānā paredzētās mācību stundas/nodarbības un citus pienākumus, ņemot vērā iestādes noteikto kārtību pedagogu slodžu sadalei.
31. Vispārējās izglītības iestāžu, profesionālās izglītības iestāžu pedagogiem, kas pieņemti darbā vasaras brīvlaikā, līdz mācību gada sākumam darba algu nosaka atbilstoši zemākajai izglītības iestādē noteiktajai mēneša darba algas likmei proporcionāli darba slodzei nedēļā.
32. Pedagogiem, kuriem darba samaksu veic no pašvaldības budžeta līdzekļiem, darba algu tarificē saskaņā ar spēkā esošajiem normatīvajiem aktiem par pedagogu darba samaksu.  
33. Izglītības iestādes vadītājs, izglītības iestādei piešķirtā finansējuma ietvaros, ar iekšējo normatīvo aktu nosaka piemaksas apmēru pedagogiem, kuri ieguvuši spēkā esošas profesionālās darbības 1.,2., un 3. kvalitātes pakāpes.
34. Izglītības iestādes vadītājs, saskaņā ar izglītības iestādē apstiprināto kārtību un kritērijiem, izvērtējot vietnieka(-u), pedagogu, atbalsta personāla darba intensitāti un personīgo ieguldījumu izglītības iestādes attīstībā, apstiprinātā valsts budžeta finansējuma ietvaros drīkst noteikt augstāku mēneša darba algas likmi par Ministru kabineta noteikumos minēto zemāko pedagoga mēneša darba algas likmi.
VII. Tarifikāciju sagatavošanas un saskaņošanas kārtība
35. Izglītības un jaunatnes nodaļa nosaka izglītības iestāžu tarifikāciju iesniegšanas laiku un saskaņošanas kārtību.
36. Izglītības iestādes vadītājs Izglītības un jaunatnes nodaļai iesniedz: 
36.1. izglītības iestādes pedagogu tarifikāciju valsts un pašvaldības finansējumam (atsevišķi), kā arī interešu izglītības tarifikāciju VIIS; 
36.2. izglītības iestādes vadītāja tarifikācija VIIS tiek iesniegta uz atsevišķas veidlapas, to apstiprina Izglītības un jaunatnes nodaļas vadītājs; 
36.3. apstiprinātu pedagogu amatu vienību sarakstu; 
36.4. izglītības iestādes vadītāja rīkojumu par ilgstoši slimojošo skolēnu mājas apmācību;
36.5. izglītības iestādes vadītāja rīkojumu par pedagogu algas likmēm, ja tās tiek noteiktas augstākas, nekā zemākā algas likme; 
36.6. izglītības iestādes vadītāja rīkojumu par piemaksām par papildus pedagoģisko darbu un rīkojumu par profesionālās darbības kvalitātes pakāpēm.
37. Grāmatvedības nodaļa pārbauda tarifikāciju sarakstu kopsummu atbilstību piešķirtajai mērķdotācijai.
38. Izglītības un jaunatnes nodaļa pārbauda tarifikācijas sarakstu atbilstību spēkā esošajiem  pedagogu darba  samaksas normatīvajiem aktiem.
VIII. Noslēguma jautājumi
39. Noteikumi stājas spēkā 2026. gada 1. septembrī.
40. Ar šo noteikumu spēkā stāšanos spēku zaudē Ādažu novada pašvaldības 2022. gada 22. septembra noteikumi Nr. 23 “Valsts budžeta mērķdotācijas sadales kārtība Ādažu novada pašvaldības izglītības iestāžu pedagogu darba samaksai”.


Pašvaldības domes priekšsēdētājs 					G.Miglāns

